Y word op straat op ’n ruwe manier van jou beursie beroof, en jy haas jou dadelik na die naaste polisiekantoor om die misdaad aan te meld. Die polisiepersoneel daar is op en wakker. Hulle stuur dadelik boodskappe aan alle polisiemanne in die omgewing om op die uitkyk te wees vir ’n persoon wat met jou beskrywing ooreenstem.
Skaars ’n kwartier het verloop, toe hulle die astrante skelm vastrek waar hy doodluiters in die straat loop en jou beursie se inhoud ondersoek. Gelukkig vir jou het niks behalwe ’n rand of tien uit die beursie verdwyn nie, waarmee die rower vir hom ’n toebroodjie gekoop het.
LINKS: ’n Polisiehoof van Hamburg in Duitsland sorg vir die beveiliging van die Hamburgers—en daarmee word natuurlik nie daardie frikkadelbroodjies bedoel wat ’n mens by kitskos-restaurante koop nie!
Foto deur Daniel Schwen, wat dit op hierdie bladsy in die Wikipedia-ensiklopedie op die wêreldwye web geplaas het en kopieëring vergun ingevolge die Creative Commons Attribution ShareAlike 2.5-lisensie, mits sy kopiereg behoorlik erken en dit slegs versprei word ingevolge ’n lisensie identies aan hierdie een. Amptelike lisensie
Die idee van ’n mag wat die orde in ’n land of gebied moet handhaaf, is dus baie oud, hoewel die antieke liggame vir die handhawing van die goeie orde aanvanklik orals anders saamgestel en ook anders genoem is. Baie wetstoepassers het swaar gewapende eenhede gehad wat gevaarlike situasies moes hanteer en oortreders moes vasvat. In die Griekeland van die Oudheid is slawe deur die magistrate as ordehouers ingespan.
Suid-Afrika, waar die Kaapkolonie en Natal dekades lank kolonies van Brittanje was, kon uit die ondervinding van die Europeërs put om ’n doeltreffende polisiemag tot stand te bring.
In die tyd van apartheid is dit die Suid-Afrikaanse Polisie (SAP) genoem en in die nuwe Suid-Afrika staan dit bekend as die Suid-Afrikaanse Polisiediens (afgekort tot SAPD). Deur die byvoeging van die woord “diens” word beklemtoon dat dit ’n diens aan die gemeenskap is eerder as ’n hardvogtige mag wat met brute geweld sy gesag op die onderhorige mense van die land afdwing.
REGS BO: ’n Ou polisiehoed wat deur ’n lid van die destydse Suid-Afrikaanse Polisie (SAP) gedra is. Die SAPD bestaan sedert 1995 toe die land en “tuislande” se elf verskillende polisieagentskappe—elk met sy eie uniforms, rangstrukture en diensvoorwaardes—in een liggaam verenig is.